Pakomi (Thebe, Luxor, 292 - Pbow 9 Mei 348) alikuwa askari, halafu mmonaki wa Misri, maarufu kwa kuanzisha abasia ya kwanza (320 hivi) na kwa kutunga kanuni ya kwanza ya maisha ya utawa. Mpaka leo maisha hayo yanafuatwa hasa Ethiopia, lakini athari zake zinaonekana katika umonaki na mashirika mbalimbali ya kitawa, hata katika Kanisa la magharibi. Anaheshimiwa na Kanisa Katoliki na madhehebu mengine mbalimbali ya Ukristo kama mtakatifu. Sikukuu yake inaadhimishwa kila mwaka tarehe ya kufa kwake au tarehe 15 Mei. Muda mfupi baada ya maisha ya upwekeni ya Antoni abati, katika nchi ileile, yalianza maisha ya pamoja ambamo mali na vilevile mang’amuzi ya Kiroho yashirikishwe, hata kwa waamini wa ulimwenguni. Wa kwanza kutunga kanuni kwa watawa ni Pakomi, askari aliyeongokea imani kwa kuona Wakristo waliotumikia wafungwa kwa upendo. Mang’amuzi hayo ya awali yalimuangazia kuwa Mungu ni upendo yakaathiri maisha na mafundisho yake yote. Hivyo, baada ya kushika umonaki Misri Kusini, chini ya Palemon, akajisikia wito wa kuishi na wengine kwa upendo akaanzisha maisha ya pamoja upwekeni. Tena, kwa ombi la dada yake, karibu na monasteri za kiume kulikuwa na nyingine ya kike.